खगड़िया : मिथिला क्षेत्रक मतदाता आजादीक बाद सं वोट खसाबय मे सही निर्णय नहि लेलनि आ यैह कारण अछि जे वर्तमान सरकार होए या एहिसं पहिलुका सरकार, मिथिलाक विकास लेल किछ नहि केलक। नेता एहि क्षेत्रक लोक केँ मात्र ठकलनि तैँ एतय विकासक किरण नहि पहुंचल मुदा आब इ क्षेत्र ठकहरबा सभक हाथ नहि जाएत। एकरा ध्यान रखैत पृथक मिथिला राज्यक मांग लऽ आंदोलनक शुरुआत कएल जा रहल अछि। इ गप्प पूर्व सांसद आ युवा शक्ति पार्टीक राष्ट्रीय संरक्षक राजेश रंजन उर्फ पप्पू यादव स्थानीय अतिथि गृहमे शुक्र केँ पत्रकार सभसं गप्प करैत कहलनि। एहि मौका पर युवा शक्तिक प्रदेश अध्यक्ष नागेन्द्र सिंह त्यागी आ मनोहर कुमार यादव कहलनि जे इ क्षेत्र रौदी आ दाहीक मारि झेलबा लेल विवश अछि। जखनकि सात गोट नदी बहबाक कारणे इ दुनिया केँ पानि पियेबाक आ बिजली उत्पादन कऽ देश केँ उर्जा देबाक काज कऽ सकैत अछि। एतय शिक्षा आ चिकित्साक स्थिति खराब अछि। मैथिली सन मधुर भाषा उपेक्षित अछि। जे राज्य क्षेत्रीय भाषा केँ अपनौलक ओतहि फाजिल विकास भेल। ओ पृथक मिथिला राज्यक स्थापनाक मांग लऽ जिला मुख्यालय सभमे 8 फरवरी केँ प्रदर्शन आ 17 केँ उपवास राखल जाएत। ठाम-ठाम पर सभा कऽ लोक केँ जगाएल जाएत। जा धरि राज्यक गठन नहि होइत अछि ता धरि पूर्णियामे हाई कोर्टक एकटा बेंच बैसबाक चाही ताकि केस लड़बा लेल एतुक्का लोक केँ पटनाक दौड़-धूप सं मुक्ति भेटय। 